b'\n_START_ARTICLE_\nJurij Zalokar\n_START_SECTION_\n\xc5\xbdivljenje in delo\n_START_PARAGRAPH_\nJurij Zalokar, sin ginekologa Alojzija Zalokarja in zdravnice Ane Zalokar, je po kon\xc4\x8dani osnovni \xc5\xa1oli in gimnaziji \xc5\xa1tudiral medicino. Na Medicinski fakulteti v Ljubljani je leta 1951 diplomiral, prav tam 1956 opravil izpit iz nevropsihiatrije in 1978 doktoriral. Leta 1968 je bil imenovan za primarija, 1981 pa izvoljen za docenta za psihiatrijo na MF v Ljubljani. Slu\xc5\xbeboval je po razli\xc4\x8dnih psihiatri\xc4\x8dnih bolni\xc5\xa1nicah in dispanzerjih v Sloveniji. Bil je sodni izvedenec-psihiater v Ljubljani, Celju, Kranju, Novi Gorici. Predaval je na srednjih \xc5\xa1olah za medicinske sestre v Ljubljani, Celju, na Jesenicah in v Novi Gorici. V letih 1986\xe2\x88\x921989 je deloval v Melbournu kjer je v bolni\xc5\xa1ni\xc4\x8dnem etni\xc4\x8dnem psihiatri\xc4\x8dnem oddelku preu\xc4\x8deval zlasti shizofrenijo, du\xc5\xa1evne motnje izseljencev in organizacijo psihiatri\xc4\x8dne slu\xc5\xbebe.'